khistorydata/jeongjo-sjw-relations huggingface dataset:
정조 12년 · 목
予曰平昌郡戶長所服團領屬帶玉圈卽爲精備下送有隣曰已爲備置將欲下送矣敎曰日前以平昌郡奉藏犀帶片使之定差員上送矣更思前此旣就此設祭則雖一片移奉恐涉欠敬仍爲奉藏事令廟堂更卽分付東伯處
정조 12년 · 강
命密陽渰死人恤典題給極活人金尙右加資
정조 12년 · 목
慶尙監司金光默狀啓以爲密陽幼學鄭興大等男女三十二人今月初六日雨水之後欲收被沈之禾穀乘船往來於前川竝爲渰溺而洛沙島居閑良金尙右急來拯出救活之數爲二十三人餘九人渰死極爲驚慘元恤典外助給葬需使之厚埋未極屍則關飭沿邑期於搜拯渰死人居住役姓名年歲成册上送尙右之挺身拯活誠爲嘉尙合有褒賞之典敎曰渰死人恤典依例題給生前如有身布還上一傡蕩減金尙右之拯活人命至於二十餘人之多何待回啓特爲加資鄕將官收用事令兵曹卽爲分付道伯近來拯活之法蕩然絕無聞焉今此特敎賞典出於勸他之意竝以此意措辭行會
정조 12년 · 강
有政吏曹判書吳載純參議曺允大進
정조 12년 · 목
敎曰違牌吏曹參判許遞除衆所共知實病人以在京無故人差出○以洪秉纉爲吏曹參判新通也
정조 12년 · 강
以鄭景淳爲義州府尹備薦也
정조 12년 · 목
敎曰守令辭朝有命而以新除灣尹之病難赴任政院入稟故招致備郞以此意往傳廟堂實病與否使之知入矣史官誤傳以備郞送于灣尹家探問以來云萬萬駭然當該史官自政院査出令該府拿處灣尹事更令廟堂詳問草記
정조 12년 · 강
正言柳▣避嫌賜例批
정조 12년 · 목
避嫌略曰臣於月前忝叨是職適當臨苑淸齋之日許遞之敎旣未覺察行禮之班遂乃冒參旋卽聯避見阻喉院乃値閟宮之展謁更赴陪班伊後儒臣之譏斥備至以此情勢何敢晏然於臺次乎請命遞斥
정조 12년 · 강
命監試初試一所越墻罪人金宗純捉囚究覈
정조 12년 · 목
刑曹啓言罪人金胄崔漢宇等代寫冒入罪金仁澤奴好男金大鳴姜必夏等踰越場圍罪鄭來伯以退仕羅將隨從冒入罪依下敎考律胄漢宇水軍充定仁澤奴好男限已身降定水軍大鳴必夏等本罪外從重論遠地限已身降定水軍竝依例令兵曹定配所押送鄭來伯因特敎康津縣薪智島勿限年充軍定配所出代畿營押送越墻罪人金宗純被捉後旋卽逃躱云故逢授羅將金興相捉來嚴覈則以爲自試所北墻外捉來之際爲多人所奪云自臣曹今方發差譏捕亦令捕廳斯速捉得之意分付興相則請姑爲嚴囚待宗純就捕嚴覈重勘允之敎曰其中計士科場無勿赴之禁云往復廟堂誠有是例更爲草記金宗純之逃躱國綱所在萬萬痛惡出付禁亂所之人作黨奪去此非勢力人所爲乎自明日限三日令左右捕廳刻期捉納萬一愆限兩捕將當施重勘以此各別嚴飭待其捉來形止先爲草記仍卽開坐直爲施威從何人隨入爲何人所救情節一一究覈捧直招以草供捧入如有疏漏卿等難免不職之責愓念擧行○兵曹啓言罪人金胄保寧縣水軍充定金仁澤順天府好男海南縣金大鳴固城縣姜必夏東萊府竝限已身降定水軍
정조 12년 · 강
義禁府以時囚尹範益等勘放啓
정조 12년 · 목
該府啓言範益杖一百收贖告身盡行追奪放送又啓言黃海兵使孫相龍狀啓以爲東里鎭還米一百十五石前僉使張泳作錢用之遭喪遞歸時以錢二百四十五兩出給軍官廳以爲捧糴時貿充之地而時僉使李命藝貸用不報仍爲虛錄其罪狀請竝令攸司御處泳杖一百流三千里以喪前所犯收贖告身盡行追奪放送命藝告身盡行追奪又五年禁錮鴻山縣宿鴻驛徒三年定配允之又啓言命藝依律文徒三年定配以親年七十四請收贖告身盡行追奪又五年禁錮允之又啓言時囚張東源潛䂨南山松木五株使近處民人輸納其家因事現發以禁松之官犯偸松之罪者萬萬駭然杖一百收贖告身盡行追奪信川郡元山驛定配允之
정조 12년 · 강
命義州府尹今日擬薦
정조 12년 · 목
備局啓言依下敎新除授義州府尹鄭景淳實病與否卽爲詳問則以爲風痺之症半身不遂又於今夏重得癃疾萬無起動之望云有難强令赴任請改差允之仍命其代今日擬薦
정조 12년 · 강
以李致中爲開城留守安聖彬爲義州府尹備薦也
정조 12년 · 강
敍侍從堂上堂下罷削人
정조 12년 · 강
罷慶源府使李顯福利城縣監鄭達新職
정조 12년 · 목
該監司李崇祜狀啓慶源以北關尤甚邑地大民衆除非詳密勤幹莫可責成而時府使李顯福年旣衰邁政欠綜明報辭亦甚疏略處事多沒斟量利城卽南關最甚災邑以低殘之官濟至窶之民必須利器而時縣監鄭達新非不慈良全欠剛核屢警責勵蓋爲平歲此時此邑俱難委之以恤災抄飢捧糴分賙之政幷罷黜其代請令該曹各別擇差催促下送
정조 12년 · 목
以李殷模爲副校理趙鼎鎭爲工曹參判吳正根爲利城縣監洪聖淵爲慶源府使新資也○敎曰新除授慶源府使利城縣監當日辭朝待明朝給馬下送
정조 12년 · 강
行抄啓文臣課試試官吳載純徐有防
정조 12년 · 목
御題八子百選序副司果李書九三中居首
정조 12년 · 강
飭咸安等邑漂壓民戶拔例撫摩
정조 12년 · 목
該監司金光默狀啓咸安縣今初三日四日風雨大作平地水深殆近一尺沿浦五面田畓各穀盡入濁浪人家頹壓爲二十五戶人物壓死爲四名固城縣初三日始雨初五日開霽汚下處各穀擧皆沈沒人家頹壓爲五十戶人命壓死爲二名河東府初三日四日大風暴雨沿江七面田畓太半沈沒人家頹壓爲二十七戶泗川縣初三日四日風雨兼作濱海田畓間或全棄人家漂壓爲四十二戶梁山郡初三日四日風雨邑底數十里毋論高低多致腐傷至於大渚一島受風尤酷人家頹壓爲六十七戶臣方分遣褊裨壓死人另施恤典漂壓戶元恤典外優助役糧改構安堵之意嚴加申飭敎曰本道年事雖曰稍登數邑水沈民舍獨被困苦尤爲矜惻元恤典卽爲題給卿其拔例撫摩俾得以均被樂歲之澤事回諭
정조 12년 · 강
命秋到記分製講明日爲之
정조 12년 · 목
敎曰秋到記分製講明日爲之處所春塘臺設行以今番監試初試試所觀之科場之不嚴可知科弊雖未快祛幷與科場而不嚴是豈成說乎令國子長預爲曉諭多士明日入場諸生坐不以序齒袖或有書册是故犯也當隨現嚴處大司成亦難免重勘以此分付向來擧案之混同幼學雖違本意不必査拔亦旣設言今不可銷刻而近聞登筵諸臣之言輒曰多引義不赴云此擧近來士習中最開眼處何可不成其美捧擧案幼學則明日咸聚泮宮待題下俾各應製入格人當施賞一以信王言一以成其美此不過應製也諸生豈或逡巡以此分付
정조 12년 · 강
監試初試一二所進初終場榜目
정조 12년 · 목
一所初場幼學偰若淳詩三中居首終場幼學李喜明義次上居首二所初場幼學韓羽逵詩三中居首終場幼學權誨疑三下居首○初命政院及兵曹一二所榜目以片紙隨出隨入兵曹先於政院敎曰此雖小事擧行極爲勤榦兵曹堂上柳誼郞廳柳文養內下紙筆墨賜給名以政院擧行反讓於兵曹極爲駭然注書尹行任從重推考○敎曰今番兩所試官譴罷人出榜後始可勘罪昨日敍用傳旨混同捧入當該承旨從重推考原傳旨改付標
정조 12년 · 강
飭北伯李崇祜災邑民事另加董察仍命評事朴基正慶興等邑災民息肩之方詳細條聞
정조 12년 · 목
因該監司道內農形狀啓敎曰見卿狀本本道穡事比初料與傳聞稍勝還覺甚幸南關勝於北關北關亦不逐邑設賑云則其所周恤撫摩之方尤當殫心竭誠然後民得以全活卿設或有病此時本道方伯來年成熟前寧有徑遞之理卿其須悉此意另加董察以副朝家倚毗之眷兩邑守令雖已狀罷此後勤慢另宜考察使列邑守宰勿以二人者之請罷看作磨勘之擧守令狀罷之難愼雖緣來者未必優於去者而然以今本道民事之關心爲銓官者必當渴求其優者差送然或始似不堪任久當責效者必須以面以關申飭提警俾各夙夜兢畏則鐵嶺以北無非善治之邑其效豈不愈於一時賙救乎以此傳敎謄示南北關守宰如是而一有不治至於現露當卽其任所官投竄幷須知悉事回諭○敎曰慶興之民昨年碑閣功役效勞誠不些今年秋事以目下推之諸道頗有告熟之望而北關中本邑近地尤不若他邑云所見雖未知果如所聞旣甚勞矣又獨苦矣夙宵耿耿一念長在北民何嘗晷刻弛也北評事方在南關試邑待竣事登卽入北先從慶興以此傳敎招諭大小民人凡所以息肩奠軀之方一一詢問仍具意見詳細條聞又如除弊蠲役之及時施爲者許令便宜慶民旣如是軫念則近處一般諸邑依此下敎一體曉諭一體措處事令廟堂措辭行會評事處
정조 12년 · 강
以李敬五爲副應敎沈能翼爲副校理前望也
정조 12년 · 강
罷吏曹判書吳載純職飭參判洪秉纉斯速開政
정조 12년 · 목
政院啓言吏曹判書吳載純謂有情勢陳疏到院而以齋日不得捧入矣違牌勿爲呼望旣有飭敎傳旨雖不敢捧入而來到闕外從不入來事體未安請重推敎以牌則還收委折問啓○政院啓言問于吏曹判書吳載純處則以爲臣頃於賓筵入侍伏聞右相奏語抉摘臣先疏中句語以實其狀文之誣辱蓋先臣疏語因彼反詈語極危迫只明引據淵說輩之意如此而不如彼以辨彼說之謬妄而已則平日論斥之意見未始所改矣臣於頃疏略已辨暴而相臣初旣䵝昧已著之事實誣辱於狀文終又漫漶旣辨之疏語至達於前席寧不痛迫臣於伊日將欲辨白旣發言端筵體至嚴未敢畢說隱忍而退矣其後欲以文字仰暴痛苦之私兼引難冒之義而連値事會未睱言私曩因政牌一番陳懇見阻喉院飭敎繼下辭旨截嚴怵分畏義因仍蹲冒以至于今矣今則時當換節眩暈癱瘓之症日以益添實無强策供職之望故天牌之下承膺無路懸牌闕外冒控未徹之章而適値齋日未獲登徹矣今伏承問啓之命此莫非臣昏憒顚錯不能及時處義之致云矣敎曰非陳疏非違牌而忽稱情勢身病來至闕外無意入來病勢則日前考試時果見之至於情勢云云連日行政之餘別無事端使之問啓矣觀此對語卽以陳舊事件以病結之者也單言病可也幷言情病萬萬無所據冢宰重任雖難經遞去就大關捩不容一任其顚錯且況屢飭之餘一味逡巡自午至夕以此消遣國體朝綱之所損非細由前由後宜有警勵吏曹判書吳載純罷職仍敎以吏曹判書前望單子入之今已夜深亞銓聞在朝房今政則參判仍爲之事分付○吏曹參議曺允大違召命調理間給由秉纉再違召敎曰長銓未差三銓給由政命不可經宿亞銓之如是違牌事體所在不但未安揆以處義尤無可執之端吏曹參判洪秉纉從重推考再牌傳旨勿施仍以前牌申飭斯速入來開政
정조 12년 · 강
校理徐配修陳疏賜例
정조 12년 · 목
疏略曰春秋到記之設卽樂育賢館之盛擧也聖意勤摯事目嚴重如非生進之赴食堂館學之居齋任者初未嘗混入而頃於釋奠之日乃有方外錄名之擧頃刻之間數千其人當初承宣泮長之誤傳聖敎雖甚可駭已有勘斷不必更提而因其做錯許令幷赴事未前有大違常規臣欲以此治疏將上之際伏見傳敎有方外生聚泮宮應製之命含弘之大德區別之盛意不勝欽仰而應製亦科試也事面終涉苟艱且多士中旣有不願赴者自上特下嘉奬之命仍以勿施俾成其美尤有光於待士之道伏乞亟寢混錄儒生應製之命焉批以混錄儒生應製之命還寢事應試異於科試曾亦有釋菜參班儒生應製之例不允
정조 12년 · 강
司諫金復休陳疏賜例批
정조 12년 · 목
疏略曰身陷重辟罪在罔赦甘作聖世之棄物今爲十三載矣乃者恩諭鄭重當初事實俯悉無餘是豈臣此生此世之所自期哉至若伊時供辭中不言本事之罪是臣自作之孼尙誰咎哉當日淑問之下妄謂冒控私事似涉猥屑只明在外與否不陳喪葬微懇數行置對之辭未免失實之歸至今追思尤悔深積疏釋未幾前望特點顧此匪常之恩奚爲而及於是哉要伸叩謝之忱冒沒一肅而自來情勢義難蹲仍乞賜鐫削焉噫嘻十數年來亂逆層生當斷之諸賊非止一二應行之常典寧容少緩而上下相持未見快活底處分懲討之收殺了無其期豈非大可悶者哉伏願姑待用刑之日三司之啓兩司之論倂許允從以伸邦憲焉
정조 12년 · 강
命計士崔漢宇照律
정조 12년 · 목
該曹啓言計士之科場勿赴有禁與否往復于廟堂則以爲計士等果無勿赴擧之禁故計士中亦有生進者而安知無代述代寫之弊云矣敎以議處又啓言計士應擧旣有前例則今此崔漢宇之罪不在於應擧在於代製代寫與否而與人同接之說渠旣自服卽此一端製寫間決知其犯科不可以場外被捉有所參恕請依前草記勘處敎曰此與入場有異亦有給試暇之例云而自做之跡旣不分明其在嚴科場之道不可勿論照律杖贖放送
정조 12년 · 목
中部十九名出幕郊外東部十四名出幕五處西部三十二名出幕十二處南部十二名出幕二十五處北部二十五名出幕八處西活人署二名合一百二十五名內方痛十一名向差七十三名已差還入三十九名死亡二名○敎曰近日日氣添冷結幕掩庇處申飭當部該廳無至有滲漉之弊以施終始之惠
정조 12년 · 강
命壯勇營軍有陞武藝廳者以訓局軍差其代
정조 12년 · 목
敎壯勇營曰武藝廳必以訓局軍抄定法意有在今番本營軍兵雖已塡充其在存羊之意不可無闊猍之擧此後則以本營軍充定則充定之代分付訓局以訓局軍中有根着能技藝人備實預差差送間或有訓局軍直充武藝廳之命則依昨秋定式擧行事一體分付該營
정조 12년 · 강
御春塘臺行秋到記分製講製述試官判府事李在恊戶曹判書徐有隣工曹參判趙鼎鎭前參議李時秀行副司直洪文泳刑曹參議李勉兢校理徐配修講試官判府事兪彥鎬行副司直李秉模李得臣金履禧李夔前校理李太亨前修撰李尙度
정조 12년 · 목
具翼善冠袞龍袍乘輿出協陽門入靑陽門詣春塘臺降輿陞座試官率講製儒生入庭行禮試所承旨洪仁浩啓言親臨試士事體至重而試官李時秀未及入來事甚未安請從重推考從之○以孟子爲策題試到記生命開講幼學朴禹圭書傳純通居首仍還內行到記科次于誠正閣進士李基慶三下一居首敎曰秋到記殿講居首純通幼學朴禹圭直赴殿試之次通幼學韓錫仁金宗赫白光彥金三龍鄭仁壽尹之泰等今番旣無純通之次通栍難以取捨竝直赴會試之次略幼學金聲集等粗幼學李來鉉通栍旣赴會試則之次講栍自在替講中各給一分又敎曰秋到記製述居首進士李基慶直赴殿試之次進士金碩鉉直赴會試之次生員徐有望給一分○敎曰堂疏旣出之後參班生亦必難安且此擧終涉苟且昨日傳敎勿施今下御題令兼史與大司成偕往泮宮通方外使之製進以擬魯群臣請從大司寇孔某之言夾谷之會具左右司馬爲箋題請具左右司馬爲賦題令從願製進
정조 12년 · 강
以鄭昌順爲吏曹判書李文源爲兵曹判書前望也
정조 12년 · 목
敎曰殿座時本兵之長不可不備員聞其違牌果有實病云許遞前望單子入之待下批牌招傳授命召○昌順違召命推考仍敎曰分義處義自有輕重今日復除出於必欲出之意今筵筵敎又不啻申嚴然猶邁邁寧有如許臣分乎問備薄勘非不知失之太寬欲出之故姑不更勘況近日恢蕩之苦心廷臣庶幾領會前望乏人未有甚於近日此吏判若不勉出於筵敎之後則予則曰朝廷無綱紀吏曹判書鄭昌順更爲牌招使之肅命後入侍又敎曰筵敎之後旣肅命又開政而出至闕外更上辭疏寧有如許分義此吏判今日不行公不參政是不知臣分吏曹判書鄭昌順更爲牌招違牌勿爲呼望卽爲入來開政
정조 12년 · 강
吏曹判書鄭昌順參判洪秉纉上疏竝賜批
정조 12년 · 목
昌順疏略曰臣之人器不稱姑捨毋論臺言之㦧誣而禍心隱現揆論之歧貳而公議可見特簡雖異人言宜恤惟有自靖之圖永劃是期耳記昔臣於簪筆之時有一重臣特蒙銓職之恩除至有筵席之陳懇而無他情病只爲盛滿許遞改除體下仁恩與天無極瞻聆所及尙今傳誦臣獨禽誠未格微諒莫遂申控血懇伏乞刊臣職名勘臣辜犯批以聞臣分二字欲角勝乎卿其勿辭任便去就○秉纉疏略曰臣才識百不猶人至於尋常執事之末尙懼夫不堪任使未免僨誤今玆見職尤何可論雖欲含恩畏義黽勉趨承其於必致顚沛辱寵命而虧至化何哉伏乞諒臣由中之懇亟收臣所授職名長僚之無故違牌適在臣除命之後者有若緣臣而色斯竟被譴罷而去矣顧臣處義豈容諉諸他事乘便獨入冒沒膺命哉以臣之故深夜瀆擾丙枕靡穩禁扄虛留終歸方命積犯大何惟願速賜鐫削以肅朝綱批以卿其勿辭參政○秉纉連違召敎曰無他必辭之義承批之後如是違牌分義道理萬萬未安吏曹參判洪秉纉從重推考更爲牌招申飭行公
정조 12년 · 강
有政吏曹判書鄭昌順進
정조 12년 · 목
以李命植爲禮曹判書鄭好仁爲右參贊金鍾秀爲藝文提學沈頥之爲知春秋
정조 12년 · 강
以李敏輔爲承旨中批也
정조 12년 · 목
敎曰以其家人近二十年沈屈樂正每以爲嗟惜今見其人又適有窠掌樂正李敏輔同副承旨除授牌招入侍
정조 12년 · 목
箋收券三百九十二張賦收券五百八張考訖敎曰泮儒應製表居首三中一生員尹光閔賦居首三上幼學金箕殷庸學中具諺解一件賜給表之次三中幼學金師範進士嚴耆賦之次三中幼學張大恊金世淳各紙三卷筆五枝墨三笏表三下幼學金鑢尹永偉南惠寬金相任李在紹尹瑀徐潞修南鼎寬權行彥徐俊輔申佐東生員尹最遠賦三下幼學柳重卨姜世恭金孝進姜應一黃載鼎趙道寬李重淳進士李光斗幼學李光冕沈曅朴宗亨韓用霖各紙二卷筆三枝墨二笏賜給
정조 12년 · 강
以朴光廸爲利城縣監口傳也
정조 12년 · 목
敎曰今聞利城縣監吳正根以親年八十不得赴任云改差令該曹口傳拔例擇差待下批明日辭朝給馬下送
정조 12년 · 강
特遞吏曹參判洪秉纉以李在學代之前望也
정조 12년 · 목
敎曰雖過矣出場無期一伸亦無妨吏曹參判洪秉纉許遞前望單子入之待下批牌招察任
정조 12년 · 강
命捕校鄭德壽等姑爲保放
정조 12년 · 목
刑曹啓言因逃躱罪人金宗純過限不得捕捉事兩捕廳行首軍官爲先嚴囚三日若不譏捕卽爲發配事親承下敎矣所當擧行而左邊軍官鄭德壽係是出身右邊軍官崔昌奎曾經實職請竝移禁府處之允之○禁府啓言因刑曹啓辭左右捕廳軍官鄭德壽崔昌奎等移囚本府而德壽昆陽郡定配昌奎光陽縣定配敎曰姑以三令之意保放出付該廳退限五日過五日後卽爲還囚草記此意亦令刑曹知悉
정조 12년 · 강
掌令趙武範上疏賜批
정조 12년 · 목
疏略曰甲辰端午臣以奉常正差綏吉園獻官本園祭享在昭寧園禮畢之後臣問園官則答以園官只二員祀事竝行則齋郞祝史不備故先後行之乃是前例云臣意則自該曹贊者謁者外加差執事二人與園官分爲齋祝則似或合宜伏願下詢大臣仍令禮官稟旨定式焉批以疏辭令該曹議于大臣稟處
정조 12년 · 강
兵曹判書李文源陳疏辭職賜例批
정조 12년 · 목
因開城留守發兵符傳受狀啓敎曰本府曠務未有甚於近日卿則姑勿上來凡諸委積之事必須留意整理都試亦於限內設行事回諭
정조 12년 · 강
宣靖陵秋展謁以來初六日爲之
정조 12년 · 목
因禮曹陵幸取稟敎曰今年陵幸當行於永陵情禮則然而春幸未果秋謁在所不已目今事勢勢難多日經宿雖出令亦必爭執不得不中止當謁近地陵寢而適閱謁陵謄錄去戊申九月先朝展謁宣靖陵今番陵幸亦當以本陵爲之日子以來月旬前擇入○禮曹以日子推擇啓命以初六日爲之仍敎曰今番陵幸旣定於宣靖陵此不過一息之地晝停所勿爲磨鍊此邊船所設大次自掖庭署擧行外方植炬竝除之事分付又敎曰今番秋幸卽近道畿驛馬外外道驛馬勿爲徵來事分付兵曹司僕
정조 12년 · 강
召見京畿監司洪秀輔于誠正閣
정조 12년 · 목
秀輔啓言坡州防營給代條穀物則今已從便貿得而畿內還簿本來零星春間分糶每患不足當此稍登之歲貿穀補還實爲民邑之兩便而賑堂之意以一萬石外添貿有所難愼然此與散貿民間有異凡係營邑應賣之穀餘數尙多此時難失限五千石加貿似好請下詢賑堂處之敎曰此事民國皆便公私俱益可謂無容更議稍稔之歲貿置穀物雖曰常平本意貿於民誠有弊此則貿官穀何必詢問依卿所奏施行之意分付該廳
정조 12년 · 강
命海西所納各樣布以錢代捧
정조 12년 · 목
備邊司啓言黃海監司李敬倫狀啓以爲綿農失稔各軍門衙門所納布及江都所送選武布各樣當年條特許代錢事請令廟堂稟旨分付而道內各邑必有優劣依昨年例尤甚處許令純錢代納稍勝處錢木參半恐合事宜而區別分等一從所見量宜擧行後登聞之意請分付允之敎曰果有尤甚與稍勝之別則依此分等代錢固好而不然則能無難辦之慮乎稍勝處則三軍門軍布外一體許令純錢如無稍勝處更爲狀聞事分付
정조 12년 · 강
命假注書趙台榮先汰後拿
정조 12년 · 강
召見吏判鄭昌順兵判李文源惠堂李在簡尹蓍東繕工提調徐有隣李秉模畿伯洪秀輔于誠正閣
정조 12년 · 목
文源啓言幸行時留都營狀啓例爲付撥而或有時急之事則京畿驛馬待令曾有定奪今亦依此擧行乎從之又啓言幸行回鑾後隨駕軍兵犒饋近年連以乾物擧行今番則何以爲之乎命依近例爲之又啓言在前陵幸時挾輦軍四百名餘軍二百名替代而昨秋陵幸時挾輦軍三百名餘軍一百五十名替代矣今番則何以磨鍊乎敎以挾輦軍三百名餘軍一百名爲之又啓言在前陵幸時十里外斥堠伏兵傳語軍守總兩營隨其地方擧行而當日回鑾時則斥堠伏兵連因特敎置之矣今番則何以爲之乎命置之又啓言在前陵幸時弘化門外留都守總兩營輪回擧行矣今番則何營爲之乎命以當次總戎廳爲之又啓言在前陵幸當日回鑾時侍衛全數磨鍊而近年多有減數磨鍊之例今番則何以爲之乎敎以此是不遠之地全數隨駕到江頭渡涉以後則依昨秋陵幸例隨駕○有隣啓言今番幸行係是近陵排設所用所當依定例以半幕次磨鍊而今春旣無排設上下之事又當渡涉時船艙排設則以東西近陵上下之數不無不足之慮半幕次特爲加磨鍊上下此後或値有船艙幸行而前等無上下之事則依此例磨鍊無船艙近陵幸行則一依定例以半幕次擧行無敢引此爲例事請竝爲定式施行從之○承旨李亨元啓言取考禮曹謄錄則先朝戊申壬戌丙寅年宣靖陵幸行時留都百官一依陪從服色而庚戌年寧陵幸行時癸丑戊子年獻陵幸行時當宁己亥年寧陵幸行時留都百官以責天翼只佩劍陪從江頭事稟旨擧行矣今此宣靖陵幸行時留都百官服色以何年例磨鍊乎敎以使之依近例磨鍊○承旨洪仁浩啓言筵席辭職非一品則例不得爲況於筵敎申飭之下縷縷陳懇事甚屑越極爲未安吏曹判書鄭昌順請推考命勿推
정조 12년 · 강
靖陵親祭宣陵攝行事命依前戊申例爲之
정조 12년 · 목
敎曰宣靖陵先朝展拜時戊申丙寅年則靖陵親祭宣陵攝行壬戌年則宣陵親祭靖陵攝行今番則依戊申年例靖陵親祭宣陵攝行事分付禮曹又敎曰陵幸定日後前期例行瑞葱臺試射而砲銃等技闕內勢難爲之當親臨郊館設行以此分付日子則儒而到記武而瑞葱臺古例每於前一日出令更待下敎事分付又敎曰以先朝各年渡涉時下敎亦於己亥行幸將此申飭而爭先登船竸相喧囂揆以紀律不但萬萬駭然一有蹉跌尤豈成說以此意先令廟堂嚴飭隨駕營門及各司禁喧及禁爭登等節亦令隨駕營門別定將卒畿營別定差使員約束禁戢如是而有犯科則將臣道臣難免其責以此一體嚴飭又敎曰先朝亦有已行之故事今番陵幸時倭槍手除之以挾輦砲殺手準原數磨鍊事分付○因兵曹軍兵磨鍊取稟敎曰步軍十哨馬兵三哨爲先廂鄕軍五哨騎士三番爲後廂禁軍三番隨駕
정조 12년 · 강
有政吏曹判書鄭昌順兵曹判書李文源進
정조 12년 · 목
因禮判李命植初度呈辭敎曰動駕當前許遞政官牌招開政以在京無故人差出待下批牌招察任○吏參李在學違召敎以許遞今日政差出○以李在簡爲禮曹判書尹聚東爲龍仁縣令○再政以洪秉纉爲吏曹參判宋載經鄭昌聖爲知事李殷昌爲忠淸水虞候
정조 12년 · 강
命陞試一兩日內設行
정조 12년 · 목
政院啓言大司成金載瓉今朔陞試不爲設行依定式禁推敎以今番則事勢似然一兩日內使之設行
정조 12년 · 강
慶尙監司金光默以渰死人形止啓
정조 12년 · 목
該監司狀啓以爲醴泉郡多仁津峽水大漲今月十八日科儒及行人滿船爭渡仍致傾覆沒數渰死聞極驚慘刻期搜拯指數馳報之意措辭題送于本郡又發關沿江各邑使之廣加搜拯而拖過多日一未拯出爲先擧槪陳聞而渰死人姓名與數爻及恤典擧行等節待畢拯追于登聞計料敎曰觀此狀本極爲矜惻嚴飭地方官斯速拯出後形止狀聞科儒之外又有行人云待拯出考其牌號分付本地方及原居地方各卽另施恤典其中生前如有還穀身布當捧者特竝蕩減事回諭
정조 12년 · 강
持平吳泰彥上疏賜批
정조 12년 · 목
疏略曰旣不以見職自居丐免之章不宜猥及他說而春秋之法亂臣賊子人人皆得以誅之則臣之所嘗腐心而痛骨者豈不一陳之也蓋自丙丁以來亂逆層生旣凶且㦧臣居在遐陬見聞不逮雖未詳諸逆之本末而其窮天極地不磨不滅之至痛至冤豈有若丙午五九月之變也聖子誕生位號已定方仰疹痘平復之慶遽纏臣民罔涯之痛遐荒之地雖深山窮谷莫不奔走悲號及承慈聖諺敎之下始知禍變之作果有所慫慂也愚夫愚婦亦皆扣胷而切齒爭言儲君之讎不可不復凶賊之肉不可不磔卽此而可知秉彝之同得乎天也臣入京之後得之閭巷之間參之章奏之上所謂乳媼之經斷乳道逆醫之必投慹劑豈渠之自辦也賊偉之不滿同慶而凶言肆發於公會逆宇之(刀削)陰謀綢繆於暗地自擬元戎眞贜必露顧瞻他日凶供已具惟此一節自是渠輩之斷案則殿下何惜乎劇逆大憝尙不置之法而加之誅耶伏願廓揮乾斷亟正王法以雪神人之憤焉臣生長北方備諳邊事請以其目下所見而略擧焉關北節度使之三月而移駐鏡城本營十月而出鎭鍾城行營者以其一帶江水限以彼地朝夕待變之故也自前春秋操鍊乃是詰戎不易之政而近年以來朝家特軫歲歉民饑之弊多年停廢仰認懷保之至意而戎政則未免廢弛所謂大將虛擁軍簿不與士卒相接將不知卒卒不知將所謂馬兵卽各部行伍之選卒而立馬者絕無親騎衛乃大將手下之親兵而借乘者居多繼自今另飭道臣帥臣更加漸次釐正闕額者代定無馬者備立戎裝而整齊焉軍器而精利焉則玆豈非緩急之所可恃耶惟聖明留意焉且伏念今年穡事七道皆有豐稔之望而北道未免慘歉之慮云臣旣未目見雖未知淺深之如何而曾在甲辰北歉孔慘億萬生民幾乎盡劉而賴我聖上北顧曰咨出內帑而輸送之減御膳而補賑之昔之顑頷今焉鼓腹始也顚連終焉安堵老羸癃殘莫不趐首天門仰祝聖恩感激流涕願少須臾無死仰答君恩又何北民無福饑饉荐臻重貽聖上宵旰之憂也朝家接濟之方宜無所不用其極爲守令者寧或自私其廩祿不恤其民而北關則雖當極歉自無官廩減削之規一依豐年所捧之例而不能輸大米則倍徵以小米不能納本色則責之以他穀鞭打飢民不遺一粒充於官庫而後買馬之裨將貿布之衙客大開市門恬不知愧固不足責之於此輩而爲命吏者其心安乎否乎一有捐廩而救飢私備而補賑則輒皆笑之以不緊歸之於要名如是而寧有視官如家視民如子者乎自方伯以下至於州牧郡縣之臣皆體我聖上若保如傷之至仁至德則何憂乎歲凶何患乎民飢乎惟在董飭之如何擇人之與否伏乞聖明留念焉臣以遐方孤殘之人初添臺職豈敢生意於論劾人物而旣有所聞之駭然者事係荒年民情玆不得不尾陳焉德原府使崔重敎官政多失民怨狼藉聽斷由於嬖妓橫斂縱於吏奴夤緣受賂而漏饒戶於還案抑勒貸錢而施懸罰於富賈凡此數事已係不法而憑藉牛酒之禁又何徵贖之甚也輿軍箔漢之罰已有一百三百之徵入濁醪燒酒之屬乃至二十四十之折定設禁雖由於凶歲之糜穀徵錢終歸於私橐之肥已民謗愈起於下官威益肆於上徵罰之未快而定屬良家之女納贖之不足而加囚科儒之母民情騷然痛哭出境云聽聞所及萬萬駭然如此之類不可置之於字牧之任請德原府使崔重敎施以譴罷之典斷不可已也批以戎政事所陳是矣當留意民事令廟堂草記稟處崔重敎事風聞難以盡信此時守令迎送之弊亦不可不念令道伯親執各別嚴査使之逐一狀聞
정조 12년 · 목
因禁府都囚徒敎以時囚罪人李勉齊申喜淵兪漢忠考律勘放閔是祥趙台榮付過放送
정조 12년 · 강
考下抄啓文臣去七月朔親試及課試試券
정조 12년 · 목
御題擬梁孟子請勿疑箋副司果尹永僖李書九藝文館檢閱金祖淳俱二下同等仍命比較御題擬楚群臣賀鐵劍利而倡優拙箋金祖淳二下居首課試以擬漢置酒洛陽南宮爲詔題尹永僖二中居首
정조 12년 · 강
特補李敬懋長津府使
정조 12년 · 목
敎曰昨於有司堂上入侍因番次聞之雖未知病勢之如何每事惟以標異爲伎倆似此習氣終不知變極可駭然況寶劍望懸頉旣有飭敎者乎遞罷適所以愜其望矣以亞將特補尙有例焉況名以曾經元戎者乎欲懲其習先抑其氣副總管李敬懋長津府使除授此是新設難治之邑雖過瓜限切勿內遷事分付銓曹仍令卽爲辭朝今日內越畿境時任府使遞付京職向聞前伯所奏欲令移遷而因水閫無窠尙未果焉待其上來卽爲陞遷事分付
정조 12년 · 강
遞右捕將柳鎭恒以徐有大代之前望也
정조 12년 · 목
敎曰病狀果難强右捕將柳鎭恒許遞前望單子入之待下批牌招傳授命召及大將牌傳令牌
정조 12년 · 강
有政吏曹判書吳載純參判金憙兵曹判書李在簡進
정조 12년 · 목
以徐鼎修爲吏曹參議朴休源爲假監役李▣爲都總管
정조 12년 · 강
大司憲金載順大司諫鄭啓淳執義洪聖淵持平崔顯重獻納柳匡天正言李景溟柳頤玄聯箚賜批
정조 12년 · 목
箚略曰臣等伏見大僚箚批被逮罪囚有付捕廳査究之擧事端嚴秘雖未得知只憑其箚本而論之則凶言旣已見捉於文蹟牽連就捕亦且多人其在重獄情嚴國體之道決不可付捕廳也明矣伏乞亟令王府嚴鞫盤覈以重獄體焉批以名以捕廳其可不治奴豎乎以今所見益知其無甚關重一按足可決處付之刑曹猶屬太過況王府乎○政院啓言箚疏原本未下之前無得頒布先朝受敎定式之飭禁不啻截嚴癸卯年又有申禁之敎而卽伏見兩司聯箚則有得見大臣箚本之語事極驚訝詳査委折則政府疏箚書吏私書傍草至於謄示各司之境後弊所關不可仍置請該吏移送法司照律重繩敎曰昨日相箚本意雖出於重事面尊國體之義事實旣如許則反近於無中生有批答雖令領布箚本尙今留置今日兩司之以大臣箚語枚擧論陳殊極訝惑方欲査處際見本院啓辭始知委折近來疏本之批答前無難頒布甘犯先朝定式律名可以推知今番事則與政院之徑頒差間姑不依定式勘律而事旣登聞之後承宣之不能摘發於兩司陳箚之前難免其罪當該承旨爲先罷職該吏等依啓辭令該曹卽爲査出捧供分輕重照律痛繩具由草記事分付相府以董飭百司之地當宁受敎猶不敢冒禁況先朝禁令乎無論謬例有無旣發覺則不可仍置雖已略加處分此後自本院更加嚴飭各司
정조 12년 · 목
箚略曰臣伏見政院啓辭批旨下者聖敎截嚴至有該承宣罷職之命臣之衰昏全不事事當其寫箚也未能預飭下吏致使私傳傍草終自歸於居董飭之地犯禁令之科未摘發之承宣尙被勘罷而臣獨爲晏然則其於朝家刑政當何如也伏乞亟降威譴批以傍草之先出謬例云在卿等何有承宣譴罷出於遵守受敎之意尤不關於卿等卿須安心勿辭卽起視事仍命遣史官傳諭
정조 12년 · 강
正言李景溟上疏賜批
정조 12년 · 목
疏略曰臣謹按朱子封事有曰帝王之學必先格物致知使義理所存纖悉畢照自然誠意正心而可以應天下之務惟我殿下自在春宮令聞旁達卽祚以後聖敬日躋平日動靜云爲壹是大學中出來臨御多年戒謹如初一日萬幾無往非窮理之學則殿下之用工於格物得力於格物明驗之著於外者有如是矣獨異夫天討有罪卽虞夏君臣都兪之事而殿下於此一句語差欠理會何也蓋有國者非威猛不可以爲政務姑息不可以爲邦況君父之讎天之所覆地之所載凡有君臣父子之性者其不欲共戴一天非出於勉强而然也嗚呼奧自丙丁亂逆層生千凶萬惡靡所不有天理滅絕人紀斁喪至今日而極矣夏逆之窮天地亘萬古所無之凶逆卽丙午亂逆之嚆矢而适雲之律尙靳兪允至若妖媪凶豎置而不問賊偉逆宇假息海島天下寧有是乎伏願亟允三司之請焉臣伏聞頃日傳敎因懲討事辭旨嚴截便同禁令臣新從下土未接伊時朝紙姑未詳聖敎旨意之如何而第以跡論之實不無訝惑之心蓋國之置臺諫將以使言也言可採則採不可用則不用惟在大聖人默加酌量焉耳豈合預加摧折有若使不言者然哉伏願亟命還收前日所下傳敎以光聖德焉噫今俗所謂西學誠後世一大變怪頃年聖敎昭揭處分嚴正而第日月稍久其端漸熾自都下以至遐鄕轉相誑誘無所不至雖至愚田氓沒知村婦諺謄其書奉如神明至或廢事誦習雖死靡悔若此不已則妖學末流之禍將不知至於何境臣謂自朝家各別嚴飭諸路方伯守宰俾無所謂西學如前更熾之弊宜矣批以首條陳勉切實當留意次條不允第三條令廟堂詳考疏辭設禁當否商量稟處
정조 12년 · 목
箚略曰卽伏見政院啓辭之批旨下者實不勝萬萬震懍之至夫章疏之原本未下前毋得頒布先朝受敎旣嚴截癸卯申禁又諄複而乃以臣等聯進之箚本一任府吏之私自謄傳於頒下之前至於兩司枚擧喉院論啓事雖由於下屬責專在於臣等領相自引之箚雖以自出箚草自令淨寫作爲已罪不許臣等聯名而其平日不能檢飭則臣等均焉伏乞亟賜重勘批以襲謬之擧也下吏之事也卿等之迭相引義不已過乎安心視事仍命遣史官傳諭于左右相
정조 12년 · 강
召見大臣有司堂上于誠正閣左議政李性源右議政蔡濟恭戶曹判書徐有隣右參贊鄭昌順禮曹判書李秉模右捕將徐有大左捕將趙心泰
정조 12년 · 목
予曰捕廳文案俄始見之卽奇怪可笑之事此蓋純鎭欲爲翻身立功自效之計者也金哲宗卽受學於貞采者而純鎭率來敎養使之往來偵探於貞采煥翼之間隨聞隨錄又記年月手標渠之免死誠辛而不思善居謫之道欲爲翻身之計誠至妖極凶矣宇光則素是復賊家錢貨去來之人而乙巳年金永綬之爲統制使也復賊素憎永綬以爲有妙理云所謂妙理卽指有密逕之謂也復賊此言罪已不容誅而宇光以此傳於魚道采以爲有錢則當得復職云因傳播此說多捧江人之錢至於難掩之境復賊欲爲滅口之計以掠人財物之罪成案謫配者也貞采則德相事後以某樣道理等說誑惑人心故自襄陽拿來減死定配者也宇光自是凶漢而純鎭又使哲宗恐動宇光使之偵探於煥翼一如哲宗之爲日錄一條至於十五條之多而又作手標明文六月初一日使渠之所親南原張哥上京爲告變計而張哥仍無去處故更送得有所謂書札中勿爲驚動云云卽指此也至於二字凶言貞采言內有乙亥逆家子孫放還奉祀之說而二字則此是純鎭之强爲傳合者也且夏賊凶疏則渠似不知本事理面爲言也斂民財貨等說亦出於哲宗之口而皆是後把捉之事也貞采雖半吞半吐而旣不能發明於面質則其爲凶言一也何必逐條究覈乎左相李性源曰貞采則旣已承款雖無可論而至於復亨則旣是坦賊之孫而放還奉祀之說出於貞采之供極爲凶慘關係非細豈可不趁卽嚴問乎予曰所謂非久放還或仕宦或奉祀云者蓋以某樣道理傳之好處而至於二字則純鎭必欲實其事而引作凶言者也雖有言而無跡則不必問況初無其言者乎貞采則雖一言旣是凶言則當正法宇光則不過聞奉祀之言矣得有則不過聞純鎭之言矣哲宗亦無關係之可言煥翼則直是影子別無可問當移定配所純鎭則設計雖極凶慘亦不必反坐當移配於他道矣性源曰復亨若不嚴問則何以知其情節耶予曰朝廷之必請鞫問或慮崢嶸之議以爲緩討也今日朝象殆同純鎭之徑料非但治獄之法不可如此氣象亦不可如此矣以潭陽趙哥所告與必鎭之依俙髣髴者構以成獄可乎昔在先朝坦賊旣綻之事猶不究問其時處分猗歟至矣三司之臣一番啓辭不敢更言且以壎事言之初則付捕廳及有二字凶言之後始爲親鞫況此虛謊之事豈可輕易鞫問乎卿等俱以先朝之臣不以事先朝者事予朝廷是誰之朝廷卽三百年朝廷而卿等之若此豈非萬萬慨然乎性源曰若無凶言則純鎭當反坐不然則復亨之鞫問豈可已乎臣將不得請則不止也予曰左相事予所不知其任意爲之性源爲胥命退出右相蔡濟恭曰左相言固得體旣有二字云云則位在大臣豈無鞫問之請乎備堂徐有隣等進前曰獄案雖未得見而凶言狼籍無所不有且以夏復視以非逆則不可以虛謊論奉祀云云決知不以赦爲言者也聖敎雖以爲此是純鎭所引發而旣發之後豈可不發捕嚴問乎予曰以備堂替行臺諫事誠無謂矣謂捕將徐有大等曰純鎭所送張仁慶必是逃走者也有大等曰純鎭以爲不知去處仁慶就捕然後可得眞贜矣予曰渠旣不爲隱諱其言皆在草供中何關於仁慶之有無也仍敎曰貞采則死有餘罪下送本道卽其境內曉諭令道臣捧結案狀聞待回諭正法其餘罪人移送秋曹更定配所至於純鎭則誠可殺也其樂禍喜事至於如此渠雖急於翻身逆孼之自相求覓其弊當如何然爲奴之外無加罪之道待用刑限死嚴刑以懲日後備堂鄭昌順曰此輩情節旣無可知之道則以開自相告變之路好矣予曰歲久之後自歸感化可也若自相發告則只爲後來無窮之弊而已○政院啓言左議政李性源今方胥命於金吾門外仍納命召何以爲之乎敎以勿待命事遣史官傳諭仍傳命召
정조 12년 · 목
因允益囚單子敎以考律勘放該府以允益告身盡行追奪又五年禁錮忠州牧徒三年定配啓○因李光遇囚單子敎曰付過放送使之當日還官此後如或更有不謹難免重勘以此嚴飭
정조 12년 · 강
命西山許祠宣額仍爲賜祭
정조 12년 · 목
禮曹啓言西山許祠賜額事命下矣表忠額號令藝文館書寫而凡於宣額之時必有賜祭之例祭文請令藝文館撰出允之敎曰大功偉烈如是卓然聖祖特賜引接至有八道十六宗都總攝成給敎旨之命兩故相文字又足爲信史及今就其祠宣額賜祭之日豈可無別般記念之擧乎以祠號表忠二字加贈宣額日仍以敎旨成給以示朝廷感舊獎功之意
정조 12년 · 강
減廣州府加耕田濫捧之弊
정조 12년 · 목
備邊司啓言觀此京畿前監司徐有防狀啓則枚擧廣州府尹李泰永牒呈以爲本府有流來舊加耕二百餘結如非嶺崖瘠薄則又是水澤沮洳故當初量田棄而不論略收土稅而逐年增減未有定數年前因朝令其時府尹竝與流來隱結而混同充數以二百結報營門屬地部而隱結則旣已陞錄加耕則不減其稅故一番徵稅雖身故絕戶而亦不得免焉至有屋上加耕千里加耕之諺其爲一府之痼弊蓋可推知其中加耕濫徵者四十二結十四負三束此後收稅之際痛禁濫徵之弊無土處白徵者五十三結二十負三束特許永減事令廟堂稟旨分付今此加耕之地不過量外之荒田而其中虛結又過其半則有土處濫稅固已可矜而無土處白徵尤極可駭漣麻反陳之田旣蒙特恩況此保障之邑所謂添餉無甚加損則豈容一向任置不恤窮民之冤乎顧今秋成不遠執稅當前一依狀請無土白徵五十三結零竝許永減此外四十二結零則雖云有土另加嚴飭俾無把束濫徵之意請一體分付從之
정조 12년 · 목
以權欕爲承旨○吏曹以明陵參奉柳道源病狀依例改差啓敎以特除之下豈敢若此草記之循例豋徹殊極未安當該堂上推考此草記勿施○以明陵參奉柳道源假監役朴休源相換
정조 12년 · 강
移配罪人煥翼于泗川縣
정조 12년 · 목
刑曹啓言卽接捕廳移文則以爲罪人純鎭等草供判付內煥翼移送刑曹配所使之移定純鎭更定配所於他道令配所道臣待用刑捉來限死嚴刑三次李宇光所告是實放送事有命矣巨濟府定配罪人煥翼泗川縣移配爲奴罪人李宇光放送罪人純鎭旣是劇逆緣坐令義禁府依例移定配所後請自臣曹押送允之
정조 12년 · 목
箚略曰伏以捕廳諸囚之尙未設鞫以國體以獄情終不成說凶言則至陰慘也逆節則盡綻露也關通綢繆又明有歸屬則此豈可一日容貸於覆載之間者哉況其一二句語之涉於夏賊者尤不覺髮豎而膽顫發捕嚴覈晷刻爲急殿下之固拒臣等之請者固知聖意有在而此而不鞫則尙安用王府爲也此而不請則亦曰有臣分乎哉前箚所陳則只泛論大體也今玆所請則乃灼見眞贜也伏乞聖明更加三思捕廳諸囚亟命設鞫巨濟府爲奴罪人復亨罔夜拿來以爲嚴加窮覈快正王法之地焉臣繼又伏聞酌決之命已下矣當初發捕之自捕廳已是格外到今處分之不由攸司尤異常規而當問者不問用律者亦不以當律丞弼不與知給諫不與聞此又非細故也更乞竝命收還焉臣等於昨日或病未登筵或蒼黃逬退齊聲申請稽緩至此惶恐死罪批以已悉於傳諭卿等安心仍命遣史官傳諭于時任諸大臣
정조 12년 · 강
慶尙監司金光默以道內癘疫形止啓
정조 12년 · 목
該監司狀啓以爲漆谷等二十七邑癘疫猶未寢息方痛三百六十四名向差三百八十二名死亡二百二十一名出幕之至貧者死亡之無依者給糧助需之節連加嚴飭于各邑
정조 12년 · 강
大司憲金載順大司諫鄭啓淳執義洪聖淵持平崔顯重獻納柳匡天正言李景溟柳頤玄等聯箚賜批
정조 12년 · 목
箚略曰臣等日前聯箚未蒙允兪不勝仰菀此際得見大臣箚槪則申請栽處未見處分之明旨蓋此獄囚關係莫重盤覈宜嚴大僚箚本旣不領下獄情事端至爲嚴秘三司全未得與聞伏乞亟下大臣箚本俾國體無損王法得伸焉批以該廳判付該曹草記備載酌處委折豈可曰未得聞乎
정조 12년 · 강
校理申大尹副修撰李尙度聯疏賜批
정조 12년 · 목
疏略曰云云批以奴純鎭捉告貞采告意雖出翻身謊說渠旣自服事實不過如此貞采則令道伯捧結案押至境上懸首警衆純鎭則反誣之律不可施後弊亦不可不念還配後使之限死嚴刑具載酌決判付矣○義禁府以罪人純鎭移配康津縣啓
정조 12년 · 강
削三司陳箚疏諸臣職
정조 12년 · 목
應敎李敬五校理李羽晉申大尹副校理李太亨李東稷副修撰兪漢謨李尙度聯箚略曰今番捕廳諸囚事獄情甚秘雖不得其詳而凶言旣露於文蹟大僚至請其設鞫則可見關係之至重噫彼貞采以劇賊之餘黨當初干犯極其凶憯減死島置失刑已大而今此窮凶之說現捉於文字輸款於供招則其不革狼虺之性益肆梟獍之惡節節兇獰渠以海島一醜囚敢肆凶言致此發覺則可知傳襲有素包藏已久而同情和應必有其徒此若不窮覈痛鋤永拔根柢則方來之憂將不知至於何境至若純鎭以逆翰之子尙貸一縷者久切輿情之憤貞采之凶雖云由渠而發露而如渠醜孼敢生翻身之計者尤豈非狡惡之甚者乎如此凶悖之賊不由王府而只付捕廳未盡盤覈而遽然酌決將何以懲亂逆而明人紀乎伏願聖明亟加三思特寢貞采純鎭酌決之命更囚王府嚴加訊鞫夬伸王法焉臣等又伏聞秋曹草記判下者罪人煥翼有還爲發配之擧噫煥翼是何等凶孼而乃又干連於此獄則渠與貞采同處一島爛熳綢繆之跡灼然可知況其自來釁犯非比貞采到今究覈寧或少緩亦宜一體嚴鞫明正典刑斷不可已也○大司憲金載順大司諫鄭啓淳執義洪聖淵持平崔顯重獻納柳匡天正言李景溟柳頤玄聯疏略曰臣等伏見批旨下者取考該廳判付及該曹草記始知諸罪囚酌處已有命矣噫嘻痛矣貞采之當初負犯萬萬凶慝而薄配海島尙今假息已是失刑之大者梟性難化譸張凶言旣有發告之丁寧又至文蹟之見捉則渠之締結凶徒之狀必有根因昭不可掩而旣無設鞫之擧徑施懸首之典揆以王章未免輕遽臣等謂還寢罪人貞采下送本道之命亟令王府設鞫嚴覈明正典刑以爲鋤亂本杜後患之道至於煥翼本以逆相之侄卽一漏網之孼其蹤跡之陰秘情節之叵測旣有現發而指告者則決不可徑先移配而止其餘牽連罪囚雖以好生之德竝置勿問之科其在獄體不宜容貸亦令一體鉤覈快施當律斷不可已也敎曰一日之內玉堂之先疏後箚兩司之旣箚又疏此何擧措乎問其事則不過捕廳一奴豎也幺麼駭怪之事三司交口爭詰往古來今寧有如許國體乎奴豎如此鞫囚如此劇逆如此無大小無輕重無分別無界境一直如此如此不已將使逆不逆而後已似此三司非執法之官卽亂法之官論其辜犯合置何典國體自國體言事自言事一日內箚疏迭呈三司竝施削職之典以尊國體俾廷臣知大小輕重之分別界境此雖一事矯時正俗之大關捩不得不略費辭敎亦令知悉堂箚臺疏素稱體重無批之例雖曰絕罕似此三司辱國莫甚豈可以三司待之所以壞之者卽三司原箚原疏竝還給
정조 12년 · 강
飭稅穀晚裝之弊
정조 12년 · 목
全羅監司徐龍輔狀啓以爲礪山稅穀晚裝該府使曹命楫爲先罷黜敎曰紀綱解弛晚裝之弊愈甚殆乎無邑不然蓋有司之臣每拘顏私不能隨現如式勘罪之致究其弊源責在有司令廟堂嚴飭戶惠廳俾勿如前至於本倅事許多同犯獨施罷拿不但斑駁況已裝送宜在勿論中此狀本還下送此後另加察飭期有實效事回諭
정조 12년 · 강
命更査定州前牧使李壽鵬勒減移轉米數爻
정조 12년 · 목
平安監司金履素狀啓定州座首吏房等處査問壽鵬移轉時剩穀執留委折則以爲平壤府屢次來推而不爲出給渠等屢次告課亦不出給或曰公廨修補或曰自官區處云諸供如出一口其歸之私橐之狀益復狼籍難掩矣敎曰觀此査啓諸供所告別無指的所謂歸之私橐者不過曰公廨修補自官區處無論修補與區處果有踏印文跡之現納而用下數爻亦以公私用區別捧招乎以此狀辭難卞數爻多寡不可勘律更令該曹査問該道回啓
정조 12년 · 목
涉疑疾中部七十九名出幕郊外東部一百名西部六十七名南部三百十七名北部二百七十一名東活人署一名西活人署十八名以上病人七百七十四名內方痛八十一名向差三百八十三名已差還入二百九十八名死亡十二名出幕二百十六處○江華留守尹承烈狀啓以爲本府有方痛二名使卽出幕蓋爲救療亦皆向差今無繼痛之類○全羅監司徐龍輔狀啓以爲光州等二十三邑方痛一百四十二口死亡四十三口新涼乍動毋論山沿野地頓然向熄結幕救療之方助需掩瘞之節另加惕念擧行之意連爲嚴飭
정조 12년 · 강
召見原春監司李度默于誠正閣
정조 12년 · 강
命明日夕食堂後參班儒生擧案收取以來
정조 12년 · 목
敎曰食堂到記收取春秋試取自是古例而明日適値釋菜參班生自可食堂何異於食堂到記坐直承旨明日夕後進詣太學食堂後參班擧案收取以來
정조 12년 · 목
備邊司啓言蓋此西學其旨淺近其說謊怪不足爲識者之所點染而向來聖敎旣嚴且截則雖愚蠢之類宜不敢更事學習而今以諫辭觀之其端之漸熾可知及今痛禁在所不已而燕購之路旣斷則前此出來似無多本嚴飭京兆及諸道定其日限收聚燒火如是申飭之後復有潛自謄傳轉相誑惑者摘發重繩之意請申明知委敎曰正學明邪說息則似此不經之書不期無而自無人之視之反不如燕郢雜談溯源端本之方政屬急先務然本事今旣登徹於章奏若不別加禁斷流弊誠亦不些自廟堂將此判辭嚴飭申諭俾各遷善火書之請非不好矣一有見遺反損法紀且此爲學異於楊墨老佛其出未久其傳不廣但令家藏者投之水火違令者隨現勘罪士夫無一人玷汚則愚氓之動於禍福之說者自可發蒙而披昏朝家以爲不必於此重用力云爾仍令內而太學外而方伯知有從事厥書之人揭罰示衆勿齒士類事一體分付○敎曰才因備局回啓有措辭判下者明日適値釋菜多士當齊造令大司成招致諸生傳宣俾有矯弊之實效
정조 12년 · 강
遞刑曹判書金鍾秀
정조 12년 · 목
敎曰聞其病重實狀據務勢難虛縻定州査啓昨已啓下回啓不可無判堂行刑曹判書金鍾秀許遞
정조 12년 · 목
以鄭東觀爲校理李書九爲副校理李顯靖爲副修撰李文源爲刑曹判書○敎曰未肅拜玉堂竝許遞又敎曰玉堂排望苟艱云侍從堂下罷削人員竝敍用○再政以李顯靖爲校理鄭福煥爲副校理李顯默爲副修撰申▣爲江東縣監○三政以李宗燮爲應敎徐配修尹致性爲校理沈能翼爲副校理趙雲紀李魯述爲修撰金啓洛爲副修撰○敎曰今日政望之如是遲滯萬萬駭然吏曹堂上推考政廳進去承旨亦爲推考○敎曰在外玉堂許遞前望單子入之待下批牌招
정조 12년 · 강
以徐有防爲大司憲李在學爲大司諫權裕爲執義鄭澤孚爲持平柳協基爲獻納柳星漢尹悌東爲正言李義鳳爲校理閔昌爀爲修撰前望也
정조 12년 · 강
刑曹判書李文源陳疏賜批
정조 12년 · 목
疏略曰嗚呼向也露頂雖或歸之酒失今焉抗顏豈非古人醒亦狂者耶讎月宮班暫時泄哀猶可說也因此進身兠攬淸腴又豈私分之所敢安耶臣方見差釋菜享官事係往役不敢言私今將出齊而至於見職去就初非可論伏乞將臣所被職名亟令鐫削仍治前後罪犯永賜斥黜批以到今醉與醒不須言但當有除踢蹶而已雖曰謝過如是張皇可乎卿則推考卽爲肅命○敎曰辭疏批下刑曹判書李文源更卽牌招申飭行公
정조 12년 · 강
持平宋煥箕陳疏賜批
정조 12년 · 목
疏略曰前歲之夏猥蒙收擢之恩自以庸陋無似不敢仰承隆旨不意兹者除命又降震駴隕越視初有加曩時籲陳之辭未蒙垂察反被異渥近侍遠臨傳宣聖批至以臣之先祖文正公臣時烈當曰之事期勉於臣臣之不肖無狀忝先極矣謬竊虛名厚被誤恩乃至於此悚恧之極直欲鑽地以入而不可得也嗚呼苟使臣欲追先臣未卒之志則實不外乎明天理正人心者而今天理之晦塞人心之陷溺久矣臣在草野非無憂慨之衷而臣實駑劣寧有擔夯之望哉且臣衰癃固甚病暑方㞃雖欲黽勉趨承何能自力伏乞亟賜鐫免批以復畀臺銜亦旣經月尙稽敦召之擧者時當炎熱登程非可議際見疏本推讓猶前豈勝悵欝顧今正學不明以至記誦訓誥人不肯專治斯文之憂孰甚於是爾以先正之孫獨不念出而矯俗之義乎秋雨乍過新涼漸生爾其從速上來無負予虛佇之望
정조 12년 · 강
刑曹以政府疏箚書吏勘罪啓
정조 12년 · 목
該曹啓言政府疏箚書吏金敎澤杖一百書吏申載淸直房庫直張德萬各杖九十請竝姑嚴囚待用刑擧行允之
정조 12년 · 목
具翼善冠袞龍袍乘輿出協陽門由弘化門入逌瞻門至齋室門外降輿詣版位行禮仍詣宮內奉審訖乘輿出逌瞻門入弘化門由協陽門還內○承旨趙鼎鎭啓言以日熱俄有挾輦左右列次次闊遠作行之下敎則當於駕前近地排立以待而今此挾輦軍尾局以上一倂前進駕前後無一環衛之軍事極可駭師律所關不可仍置請當該大將徐有大推考挾輦將所當重勘而本院請推之外無他可施之罰何以爲之乎從之敎以挾輦將竝今該府拿問處之
정조 12년 · 강
推大司憲徐有防掌樂提調李在學
정조 12년 · 목
禮曹啓言今日宗廟永寧殿景慕宮秋奉審時掌樂提調李在學依下敎當爲進參而以本職未肅拜終不入來請令政院稟旨牌招以爲擧行之地允之敎曰臺職雖曰體重奉審所重亦有自別其所進去其待下敎乎雖以古例言之如奉常典牲提調之以兩司長官兼帶者祭物監封例皆進參廟社提調兼帶者奉審亦當進參獨於樂院提調豈敢如是遲滯乎從重推考申飭先進去後謝恩因此又有申飭者憲長之今日陪班不爲入參亦甚做錯亦爲推考○在學避嫌賜例批
정조 12년 · 강
校理徐配修陳疏賜批
정조 12년 · 목
疏略曰臣於日前聯箚三司之無批還給一時譴削竊有所憂慨者有懷必陳三司之職耳其言雖或不槪於聖心固當包容毋或摧折而況其齊籲之擧寔出懲討之義乎誨責截嚴罪罰隨加已非大聖人來諫之量而且三司箚體所關不輕無批還下其例絕罕尤豈不有欠於待三司重古規之盛德乎伏乞特賜反汗仍降批旨以示優容之意批以日前三司譴削之擧出於矯時變俗四字意豈淺淺乎大官如此卿宰如此三司如此一日二日因循而已則其害不止於國不國寧不凜然今日朝廷有眞箇公亮忠直之士其所標異獨別必不待予言之申申而前後責勉徒歸於蔑效治不從心予固自反敎不率軌孰執其咎乎御極十餘年間道盡由中能得大臣之體者伊日惟見端揆一人人人皆然待太卑之說豈發於筵席乎況臺章頭辭至以取考該廳判付爲說尤有異於全昧本事隨衆劻勷則其在尊國體尊臺體之道又不可不明示好惡俾定規模收還與否非所可論矣三司不賜批事本事自本事故例自故例數字例批追頒無難矣○命今初五日三司削職傳敎中原疏還給四字抹去批答以省箚具悉省疏具悉書出○敎曰今番三司削職中至於都憲年久後復叨今以標異自拔猝加責勉與近日迷溺之人混同處分殊不稱當而如許事端一日內竝呈箚疏之爲萬萬駭擧雖當日出身之人猶可辨其可否豈可苟然循同乎混勘雖過獨免亦不可原傳旨中前都憲金載順以罷職改付標
정조 12년 · 강
命遣吏郞摘奸社壇秋享諸執事淸齋與否
정조 12년 · 강
忠淸監司洪檍以癘疫形止啓
정조 12년 · 목
該監司狀啓以爲天安等十邑方痛三十八名死亡十名救療埋葬之節連加申飭而今觀邑報已多乾淨之處且當秋涼庶無更熾之慮
정조 12년 · 강
推承旨權▣大司成李時秀
정조 12년 · 목
敎曰到記旣許勿拘額數仍以食堂後參班儒生使之收聚擧案以來則今聞不參食堂之幼學混捧擧案云若此則到記試取名實不副旣捧之擧案雖不必査拔旣關後弊亦違傳敎本意當該承旨推考泮長之不有文跡任其混呈亦不可無飭當該大司成亦爲推考
정조 12년 · 강
大司憲徐有防避嫌賜批
정조 12년 · 목
避嫌略曰閟宮展拜固當趨進閣班之末未卽出肅罰止問備闕禮之罪實無所逃請命遞斥批以臺諫因避出肅不拘無時昨朝問備之後無端經宿何也昨緣日暮今始來避云云卽避嫌例語卿則非日暮而經宿所失尤大然不可以此徑遞勿辭亦勿退待
정조 12년 · 강
持平鄭澤孚陳疏賜例批
정조 12년 · 목
疏略曰臣年前遭罹是豈人理之可堪哉臣待罪南邑也吏奴輩齊訴曰本邑爲奴罪人逆奴命卜當此大無將有逃躱之慮苟或失守罪將不測渠旣編在奴籍若差以客舍幇子官當無事所謂客舍幇子至賤最下奴輩厭避之役而有所覊縻可防逃躱云臣初聞而嚴斥使之更加防守其後吏奴逐日來言以爲一向防守是行不得之道且爲奴罪人差役舊例亦爾傍邑或然云故百般趑趄至有問議而許之以此謂之要任謂之厚資豈不萬萬冤痛哉臣顓蒙昏錯汚衊至斯誰怨誰尤言念及此直欲溘然而無知也伏乞亟削臣職仍勘臣罪臣不敢以見職自居何可猥有論說而積年悲憤按住不得玆敢附陳焉嗚呼亂逆層生而治逆太疏(刀削)如鄭妻龜柱或偃處近畿或臥死善地麟謙逆能恒善賊趾肆市之刑幸逭戝徒莫懲孥戮之典不施凶種或存榮德之惡萬戮猶輕而亦靳孥籍瑮福之凶千古所無而未盡殲夷至於甲辰秋變又是窮天罄地所未聞之據逆大賊也雖碎其骨嚙其臠九族而夷之百口而湛之猶不足少洩其憤今乃竝與應施之典刑尙在相持之中由是義理益晦凶孼益熾曾未幾何丙午之禍變又出矣慈殿所下諺旨中數轉下敎已覷得凶徒之情狀及逆宇就捕則庶幾窮覈端緖而伊時鞫獄不過戮復明兩賊而止噫宇鎭之顧瞻他日時偉之不滿大慶其梟肚獍腸何變不可圖乎只緣强族之盤據氣勢之鴟張不加一杖之訊終至減等之配天下寧有如許治逆乎徑斷乳道遽投熱劑醫媼之罪固不容誅而苟究禍胎之窩窟宇偉是已吁亦凶且慘矣噫夏賊之向上不道千罪萬惡固有浮於鏡夢适雲之流其爲憯毒與宇偉有若腸肚相連者然夏賊乃宇偉之先倡宇偉卽夏賊之後殿也惟此三賊卽一而二二而一也夏賊雖戮而尙靳适雲之律宇偉得保首領梟獍之徒何所懲憚乎臣謂前後諸賊之未施當律者亟允三司之請宇偉醫媼等凶徒待用刑設鞫嚴問夬施孥戮之典以雪國讎焉
정조 12년 · 강
獻納柳協基陳疏賜批
정조 12년 · 목
疏略曰臣於年前忝叨見職李東馨之凶疏出而外假論人之名內售嘗試之計旨意凶慘輿情駭惋秪緣臣昏昧鈍劣職在言地未能趁時聲討不職之失合被大何政曹停望還是薄罰杜門訟愆自分永枳不意上天至仁前望特點下於再昨秋而旋以在鄕遞今此恩命又辱三載竢罪之中滌蕩之恩雖出常格惶恧之情多畏公議伏乞諒臣難冒之義治臣未勘之罪仍令刊臣姓名於仕籍噫嘻痛矣亂臣賊子終古何限而豈有如比年諸賊乎麟謙危逼之計馴致能範之急變龜柱兇猾之謀終成量翼之劇逆國榮德相爲之表裏夏材瑮福爲之影響急謀專在於陰移狂圖至擬於稱兵於是乎將相肘腋之地尙喆則有子宇鎭善復則有子以謙有侄明謙視國家如仇讎刀削以至揆明之凶言匡運之逆謀無非搖動我國本者倘非我東朝聖母一札諺敎折其奸而遏其亂國之有今日未可知也噫嘻痛矣再昨年五九月事言之淚暗思之膽裂彼妄投熱劑之逆醫徑斷乳道之凶媼非渠自辦必有所嗾宇鎭以天生妖孼父有尙喆而席其威權友有時偉而助其聲勢計較之心久爲路人之攸知(刀削)明有鞫庭之所供此特未伏法之復謙也生出獄門假息海島古今天下寧有是耶至若時偉則凶譎之性虛張戚里之權勢貪濫之皆陰懷巨猾之奪饜此政所謂凶于國害于家者也況妖宇手脚全露之後人皆斥絕而渠獨綢繆及夫擬帥之謀現發而二凶之密地揣摩如獸鬪泥此其罪萬戮有餘而於渠猶是細故八域同慶之日顯帶不滿之色丕號載定之時敢發太早之說似此凶肚何變不圖徑施島竄姑置勿問朝廷之擧措如此人心何以悅服國勢何以鞏安臣與時偉居在近洞知面而未知其心卞奸不早有愧古人今得可言之會略效必討之義伏願亟揮乾斷三司諸請竝賜允兪醫媼宇偉等四賊待用刑拿來就其已輸之供已露之跡而窮覈正法焉今番嶺島諸罪人之任之捕廳固知聖意之有在而囚供文案不許出示旋下酌決之命論以獄體殊甚疏虞執法之臣雖不識獄情深淺而箚疏陳見亦其職也聖批諭視之後一日再箚誠爲瀆屑誨責之譴罰之無所不可而第於處分傳敎中亂法二字有違包容之度亦近迫切之敎大聖人辭令無或過中區區願忠之心敢此陳勉批以勿煩附陳事深斥之故言不得不切亂法二字烏可還收乎
정조 12년 · 강
命遣吏郞摘奸風雲雷雨及諸享所諸執事淸齋與否
정조 12년 · 강
命前牧使李壽鵬待査事出場重勘
정조 12년 · 목
刑曹啓言平安監司金履素査啓以爲定州居前縣監白光澤處推問則以爲與前兵使白東俊有雅分去五月遞歸時委往兵營則前兵使曰本州牧使李壽鵬以我爲辛壬禍家餘生而詬辱侵斥罔有紀極渠焉敢肆發此等句語乎答曰去四月分本州僧倉監官劉遇良來言本官今番安州之行有何不愜之端而及其還衙乃言於吾曰兵使白東俊渠以禍家餘生慢侮於人若是其甚若非其祖莫重西閫渠何敢冒當云云禍家餘生四字聞極痛駭而與前兵使果有酬酢而己辛壬餘種等字初不聞知云更問則以爲當初劉遇良曰本官樣臂大言曰兵使之曾祖辛壬被禍之時吾之從祖李森時爲捕將有如此如此之事惟彼兵使欲爲報復於今日誠爲可笑云云所謂如此如此之說只以如此如此四字言及不言其語意云矣遇良處推問則以爲今四月晦前牧使自兵營還歸對校鄕發言曰吾是兩班而兵使白東俊以禍家餘生待我甚薄渠專賴朝廷薦用官至兵使運籌軒實爲可惜而趙判書觀彬爲監司時吾之先人曾莅本州見困頗多旋移黃海兵使吾又受困如此身數如此矣咸恩君爲捕將時兵使之祖先見敗故如是云至於餘種及種子自來如此等說初不聞知矣其時卽朝仕也座首金致福鄭燮別監申大赫金世永監官林文陽中軍李宗潤等擧皆參聞矣金致福十四人等處推問則以爲伊日前牧使酬酢時以爲前兵使以禍家餘生得蒙朝廷之薦用致位於兵統之列吾今見侮誠可絕痛云此外無他酬酢矣遇良與致福等面質遇良語屈光澤處更問則以爲丁寧得聞於遇良故前供中亦以此納招遇良傳語之虛實初不知得只爲聽聞而已云矣李壽鵬不有體統擅治營屬已極無狀詆辱之言亦甚悖妄其罪狀萬萬痛駭査啓中諸招與白東俊之緘辭差有字句之不同所當究覈得情後勘斷而係是朝官移義禁府處之白東俊身居兵閫自損體統受辱下官漫若不聞至登臺章亦極駭然而係是朝官一體移義禁府處之壽鵬之對校鄕酬酢雖極悖妄身爲土民以其本倅之言互相傳說劉遇良則言之於白光澤光澤言之於兵營事端登徹至於査究之境遇良令未道待用刑懲礪光澤曾經守令亦令該府拿問嚴勘啓下査事毋論巨細道臣之具意見尾陳乃是例規則今此啓本之無跋辭者有違格例請該道臣推考允之敎曰李壽鵬白東俊事回啓措語儘好而別無更覈之端李壽鵬傳說雖曰爽實侮蔑上官大關國綱其他口業亦多駭妄重勘烏可免乎剩穀査事姑未出場更待來頭處分白東俊甘受遜待於在閫時自侮極矣上京之後始向人說道何異怒室色市乎深軫含藏之意雖不索言其壞體統之罪不可仍置罷職鄕人劉遇良刑懲前縣監白光澤拿勘之請依回啓施行而時値藏刑遇良刑懲令道臣照律定配以懲遐俗
정조 12년 · 강
召見大司成李時秀于誠正閣
정조 12년 · 목
時秀啓言泮水堂墻垣修築時典祀廳北邊積土中得石磬二枚上刻篆書夾鍾之夾字下刻癸丑二字而一枚則中折只餘半句一枚則磬形雖全苔蝕石泐似是久遠之物故謹考國朝寶鑑先朝庚申社稷樂器庫及備邊司井中得古磬有癸丑刻者十五枚卽世宗十五年朴堧所造云今此石磬旣有癸丑款識則似亦堧所造也雖不堪復備樂用而聖廟之傍得此古器敢此仰達敎曰聖廟之傍得此古磬不可不尊閣而記實爾其記此事實仍令該曹造成樻子藏弆而先朝壬戌年兩處所得出古磬藏置處所及事跡令樂院詳考以啓事分付
정조 12년 · 목
啓啓言東部舊病民五十七名新病民四名南部舊病民一百八十二名新病民一名西部舊病民五十一名新病民四名北部舊病民一百十五名新病民無合新舊病民四百十四名內還入四十六名不救三名方痛六十七名向差二百九十八名時存幕一百八十四處當此新涼病氣顯然輕歇新穀將登幕中頷顑之患不至孔劇取汗向差之類皆帶惺惺之意抄其尤甚飢困無依者八名區別壯弱依例給米合米二斗六升○賑廳啓言發遣本廳郞廳與備郞各該部官同往四郊病民中飢困最甚者抄出給米東部三口西部一口南部四口合八口米二斗六升初三日及初六日備郞摘奸時本廳郞廳同爲隨往目見頷顑之類卽地救急之數東部六口西部一口南部十二口北部五口合二十四口米爲八斗六升自六月初十日至八月初八日給糧合爲八巡備郞摘奸日救急合爲十四巡前後通計病民爲二千七百八十二口米爲四十七名七斗九升見今病民寢少秋穀將登給糧一款仍爲撤罷結幕恤典等節一從該部所報擧行計料
정조 12년 · 강
遞分總管李文源以趙德成代之
정조 12년 · 목
敎曰近日雖不如例逐日赴衙自是劇務輪番之職必有相妨刑曹判書李文源兼帶總管許遞前望單子入之待下批牌招察任
정조 12년 · 강
遞慶尙左兵使李潤禧
정조 12년 · 목
備邊司以潤禧親病甚重請許遞允之敎以政官牌招開政以在京無故人差出
정조 12년 · 강
有政吏曹判書吳載純參判金憙參議徐鼎修兵曹判書李在簡進
정조 12년 · 목
敎曰玉堂前望外任勿拘擬入○以安策宋翼孝等擬玉堂望李庚運徐配修等擬學敎授望命更爲擬入以朴宗來爲副校理尹致性爲副修撰趙雲紀爲中學敎授尹致性爲南學敎授金志復爲恭陵參奉沈能翼爲忠淸道京試官故縣監成僴贈吏議○敎曰北道年事姑未出場此時守令數遞可悶況熟手乎安邊前府使朴宗來姑令仍任玉堂望筒更令差出○再政以沈興永爲副校理○兵批以金麟瑞擬慶尙左兵使望敎曰年老近地兵使中待窠調用文臣猶不可況武臣乎近來不擬終涉無意此望筒以久未擬望人勿拘資級高下一依口傳下敎更爲擬入○再政以柳孝源爲慶尙左兵使
정조 12년 · 강
命挾輦將李殷昌兪鉉商付過放送
정조 12년 · 강
命北道三營都試端川以南習操竝爲停止
정조 12년 · 강
慶尙監司金光默以安東良女一胎生三男啓
정조 12년 · 강
命文蔭武枳望人竝書入
정조 12년 · 목
敎曰凡事不始則已旣爲則擧指豈或苟且況玉堂則幾乎無人見枳此外搢紳無論文蔭武萬一有難於取捨如前仍循寧有如許斑駁之政近來事不復提撕便卽依舊此等處宜用一膝轉旋之規干連逆獄名在丹書外文蔭武近來不擬望之人一竝書人書入係是無前之別例旣見之後決不欲如前任他敢遵代柱帖故事將此書入別單續當頻有申飭以此分付兩銓須各着意對揚無使飭敎有煩複仍又快革口然心不然前顧後瞻在依右違之鄙俗陋習
정조 12년 · 강
召見入格儒生于誠正閣
정조 12년 · 강
以李在學趙衍德爲承旨前望也
정조 12년 · 강
漢城府以癘氣寢息啓
정조 12년 · 목
該府啓言病人南部七名西活人署二名皆已向差其餘四部及東活人署俱無病人報來此後則別單書入請停止
정조 12년 · 강
以李義鳳爲東學敎授李尙度爲西學敎授前望也
정조 12년 · 목
成均館啓言中學敎授趙雲紀身病危重東學敎授成德雨西學敎授韓用龜俱以奉命在外學製限內不得設行云請令政院稟旨擧行敎曰館職行公之人獨於學製有身病乎此草記勿施在外學敎授許遞前望單子入之待下批牌招察任
정조 12년 · 강
命行司直金鍾秀恩賜田結準數折給
정조 12년 · 목
戶曹啓言行司直金鍾秀乙巳年恩賜田畓九十結內抱川等邑官屯畓加耕田畓三十九結四十三負四束自本家爲先望呈願受故査問各該邑打量成册今已上來請依例折給允之敎以未準結數準數折給又啓言故醫官柳重臨辛巳年恩賜田十五結尙未受出矣安岳郡量外田十五結呈狀願受故査問于該邑打量成册今已上來請依例折給敎以故醫官柳重臨之功不可忘也如無重臨豈得瘳完所授田結今始望呈云因此不可無示意者李泰遠子收用旣出念舊記勞之意況此人乎如有其子若孫之業醫者令該院訪問草記事分付柳重臨旣如此則鄭允明之功有加無損其子待闋服亦令該曹復職以示朝家雖渠秩卑之類無忘舊日功勞之意
정조 12년 · 목
敎曰今見日省錄錯誤處甚多當該閣臣尹行任從重推考檢書官李功懋拿處
정조 12년 · 강
飭壯勇營大小事務如有宣泄以軍律施行